ΚΑΝΟΝΙΣΜΟΣ (ΕΚ) αριθ. 1398/1999 ΤΗΣ ΕΠΙΤΡΟΠΗΣ

της 28ης Ιουνίου 1999

για τον καθορισμό του ποσού της εισφοράς για την αντιστάθμιση των εξόδων αποθεματοποίησης στον τομέα της ζάχαρης, για την περίοδο εμπορίας 1999/2000

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1785/81 του Συμβουλίου, της 30ής Ιουνίου 1981, περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΚ) αριθ. 1148/98 της Επιτροπής(2), και ιδίως το άρθρο 8 παράγραφος 5,

Εκτιμώντας:

(1) ότι το άρθρο 8 παράγραφος 1 του κανονισμού (ΕΟΚ) αριθ. 1785/81 προβλέπει ότι τα έξοδα αποθεματοποίησης της ζάχαρης και των σιροπιών επιστρέφονται κατ' αποκοπήν από τα κράτη μέλη·

(2) ότι το άρθρο 6 του κανονισμού (ΕΟΚ) αριθ. 1358/77 του Συμβουλίου(3), όπως τροποποιήθηκε τελευταία από τον κανονισμό (ΕΟΚ) αριθ. 3042/78(4), προβλέπει ότι το ποσό της εισφοράς για την κοινοτική ζάχαρη υπολογίζεται με τη διαίρεση του συνόλου των προβλεπόμενων επιστροφών διά της προβλεπόμενης ποσότητας της ζάχαρης που θα διατεθεί κατά τη διάρκεια της εν λόγω περιόδου εμπορίας· ότι το εν λόγω σύνολο των προβλεπόμενων επιστροφών προσαυξάνεται ή, κατά περίπτωση, μειώνεται κατά τις μεταφορές των προηγούμενων περιόδων εμπορίας·

(3) ότι το άρθρο 8 παράγραφος 4 του κανονισμού (ΕΟΚ) αριθ. 1785/81 προβλέπει ότι το τριμηνιαίο ποσό της επιστροφής καθορίζεται από το Συμβούλιο ταυτόχρονα με τις παράγωγες τιμές παρέμβασης· ότι, για να καθοριστεί το ποσό της εισφοράς, πρέπει να ληφθεί υπόψη το ποσό της προβλεπόμενης επιστροφής για το 1999/2000·

(4) ότι η αποθηκευμένη ποσότητα που πρέπει να λαμβάνεται υπόψη για την επιστροφή των εξόδων αποθεματοποίησης για ένα μήνα, σύμφωνα με το άρθρο 4 του κανονισμού (ΕΟΚ) αριθ. 1358/77, είναι ίση προς το μέσο αρηθμητικό όρο των ποσοτήτων που ευρίσκονται σε αποθεματοποίηση στην αρχή και το τέλος του εν λόγω μήνα· ότι οι ποσότητες κοινοτικής ζάχαρης που βρίσκονται σε αποθεματοποίηση κάθε μήνα της περιόδου εμπορίας 1999/2000 μπορούν να εκτιμηθούν από τα προβλεπόμενα αποθέματα στην αρχή αυτής της περιόδου εμπορίας, από την εκτιμώμενη μηνιαία παραγωγή και από τις ποσότητες που θα διατεθούν προφανώς για την εσωτερική κατανάλωση ή θα εξαχθούν κατά τη διάρκεια αυτού του μήνα· ότι το σύνολο των μέσων μηνιαίων αποθεμάτων κατά τη διάρκεια εμπορίας 1999/2000 δύναται να εκτιμηθεί σε περίπου 95 εκατομμύρια τόνους ζάχαρης εκφρασμένης σε λευκή ζάχαρη· ότι το σύνολο των επιστροφών για την κοινοτική ζάχαρη δύναται, λοιπόν, να εκτιμηθεί σε περίπου 314 εκατομμύρια ευρώ για την περίοδο εμπορίας 1999/2000· ότι το προβλεπόμενο υπόλοιπο των προηγουμένων περιόδων εμπορίας δύναται να εκτιμηθεί σε θετικό ποσό της τάξης των 27 εκατομμυρίων ευρώ· ότι οι λεπτομέρειες εφαρμογής του συστήματος αντιστάθμισης των εξόδων αποθεματοποίησης στον τομέα της ζάχαρης προβλέπουν ότι η εισφορά καθορίζεται ανά 100 χιλιόγραμμα λευκής ζάχαρης· ότι η ποσότητα κοινοτικής ζάχαρης που θα διατεθεί κατά τη διάρκεια της περιόδου εμπορίας 1999/2000 για την εσωτερική κατανάλωση ή για εξαγωγή μπορεί να εκτιμηθεί σε περίπου 14 εκατομμύρια τόνους ζάχαρης εκφρασμένης σε λευκή ζάχαρη· ότι το ποσό της εισφοράς για την κοινοτική ζάχαρη ανέρχεται λοιπόν σε 2,00 ευρώ ανά 100 χιλιόγραμμα λευκής ζάχαρης·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1999/2000, το ποσό της εισφοράς που αναφέρεται στο άρθρο 8 παράγραφος 2 δεύτερο εδάφιο του κανονισμού (ΕΟΚ) αριθ. 1785/81 καθορίζεται σε 2,00 ευρώ ανά 100 χιλιόγραμμα λευκής ζάχαρης.

Άρθρο 2

Ο παρών κανονισμός αρχίζει να ισχύει την 1η Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 177 της 1.7.1981, σ. 4.

(2) ΕΕ L 159 της 3.6.1998, σ. 38.

(3) ΕΕ L 156 της 25.6.1977, σ. 4.

(4) ΕΕ L 361 της 23.12.1978, σ. 8.